नमां नाज निकलने पर देवतें दै खारके देने दा रवाज चिरै थमां चलदा आवा करदा ऐ। एह्दे अलावा लोक इयां बी अनाज त्यार होने पर मक्कां, धान्नें दियां मिंजरां ते कनकैदे सिट्टे बगैरा देवी दी थढ़ी ते कालीबीर दे थान्नै पर चाढ़दे न। फ्ही आपूं खाना शुरू करदे न। कोई बी ब्हारी फल-फरूट पैह्ले बारी खाना हौऐ तां ओह् बी देवतें गी भेंट करियै गै चक्खेआ जंदा ऐ। नमां नाज निकलने पर ‘कड़ाहियां देने’ दा रवाज बी ऐ। इस मौकै सरनै पर थोढ़ी मित्ती खोतरियै तलाऊ जन बनाया जंदा ऐ। ओह्दे च पानी भऱियै आलै-दुआलै बने दियां टाह्लियां लाइयां जंदियां न ते फ्ही उंदे उप्पर द्रोपड़ां ते कड़ाह् रक्खेआ जंदा ऐ। द्रोपड़ां ते कड़ाह् मकान्नै दी चौनें नुक्करें पर बी छोड़ियां जंदियां न ते धूफ धखाया जंदा ऐ।